Advent: 1 Desember - 24 Desember - NG Kerk Ceresvallei
1 Desember – 24 Desember
Daar is verskeie simbole wat met Advent verbind word, maar die gewildstes is seker die Adventkrans en die Adventkalender. Die Adventkrans word gevleg of gevorm uit groen blare en takke. In die sirkel word vier kerse geplaas met ‘n vyfde een in die middel. Die betekenis van die kerse is:
Hoop: Die kers herinner ons aan wie ons is: draers van hoop aan almal wat gebroke is
Vrede: Die kers herinner ons aan wie ons is: vredesoekers en vredemakers waar daar gebrokenheid is
Vreugde: Die kers herinner ons aan wie ons is: draers van blydskap oral waar gebrokenheid vreugde wil vernietig
Liefde: Die kers herinner ons aan wie ons is: verteenwoordigers van Immanuel-God wat die wêreld liefhet.
Die middelste kers word die Christuskers genoem en word op Kersdag aangesteek.
Die tradisionele kleure wat in Advent gebruik word is pers of koningsblou, ligroos, wit en groen. Die sirkelvorm van die krans dui op die ewigheid van God en Sy ewigdurende liefde. Die groen in die krans simboliseer nuwe lewe en groei. Die lig van die kerse simboliseer die lig van God wat na die wêreld gekom het. Die vier buitenste kerse simboliseer die vier weke van afwagting voor Kersfees maar ook die vier eeue van afwagting tussen Maleagi en Christus se koms. Die pers of koningsblou is koninklike kleure en verwys na die majesteit van die Seun van God. Die ligroos simboliseer vreugde.